ล่าทรัพย์สัมพันธ์ประกัน
กรมบังคับคดีนัดประชุมเจ้าหนี้สัมพันธ์ประกันภัยครั้งแรก พร้อมตั้งทีมงานไล่ทรัพย์ซุกซ่อนคืนเจ้าหนี้ 8,000 ราย มูลค่า 2,500 ล้านบาท
19 ส.ค. 2554

กรมบังคับคดีนัดประชุมเจ้าหนี้สัมพันธ์ประกันภัยครั้งแรก พร้อมตั้งทีมงานไล่ทรัพย์ซุกซ่อนคืนเจ้าหนี้ 8,000 ราย มูลค่า 2,500 ล้านบาท
นางกันยา สุริฉันท์ ผู้อำนวยการกองล้มละลาย 5 กรมบังคับคดี เปิดเผยว่าเมื่อวันที่ 17 มี.ค. กรมบังคับคดีนัดตรวจคำขอรับชำระหนี้ครั้งแรก คดีล้มละลาย หมายเลขแดงที่ ล.4585/2553 บริษัท สัมพันธ์ประกันภัย (ลูกหนี้) โดยได้ข้อสรุปว่ามีการแต่งตั้งคณะกรรมการตัวแทนเจ้าหนี้ 7 คน เพื่อทำหน้าที่แทนเจ้าหนี้ที่มีการยื่นขอรับชำระหนี้จำนวน 8,000 ราย เพื่อความสะดวกและความคล่องตัวในการประชุมเจ้าหนี้
ในขณะเดียวกัน กรมได้ตรวจสอบสิทธิของลูกหนี้ และให้ลูกหนี้ หรือ บริษัท สัมพันธ์ประกันภัย ตรวจสอบว่ามูลหนี้ของเจ้าหนี้แต่ละรายถูกต้องหรือไม่ให้เสร็จภายใน 1 เดือน ซึ่งหากไม่ดำเนินการก็จะถือว่าเจ้าหนี้ที่ยื่นขอรับหนี้ถูกต้อง
ทั้งนี้ มีเจ้าหนี้ยื่นขอรับชำระหนี้จำนวน 8,000 คน คิดเป็นจำนวนเงิน 2,556ล้านบาท ในจำนวนนี้เป็นหนี้สินของผู้เอาประกันภัยประมาณ 1,200 ล้านบาทเจ้าหนี้ประเภทอู่ซ่อมรถยนต์ พนักงานค่ารักษาพยาบาล และอื่นๆ 
ทั้งนี้นายวิศิษฎ์ วิศิษฎ์สรอรรถ อธิบดีกรมบังคับคดีมีนโยบายให้จัดทั้งทีมงานพิเศษในการติดตามตรวจสอบสินทรัพย์ของบริษัทสัมพันธ์ประกันภัย และผู้เกี่ยวข้องในเชิงลึก เพราะไม่ต้องการให้มีการล้มบนฟูหรือการยักยอกถ่ายเททรัพย์สินออกไป
นางกันยา กล่าวว่า ในเบื้องต้นได้รวบรวมและอายัดสินทรัพย์ของ บริษัท สัมพันธ์ประกันภัย แล้ว คือเงินสด 7 ล้านบาท และสินทรัพย์ประเภทโฉนดที่ดินใน จ.หนองบัวลำภู สุราษฎร์ธานี สกลนคร รวมจำนวนหลายสิบแปลง ซึ่งยังไม่สามารถประเมินมูลค่า และต้องนำมาขายทอดตลาดเพื่อเฉลี่ยคืนหนี้ให้เจ้าหนี้